Vikerkaarelipp sümboliseerib 1970. aastatest lesbide, geide, biseksuaalsete ja transsooliste inimeste (LGBT) uhkust ja LGBT-liikumist.
**Vikerkaare** ehk **LGBT uhkuse lipp** on lesbide, geide, biseksuaalsete ja transsooliste inimeste (LGBT) uhkuse ja LGBT-liikumise sümbol. Lipuvärvid sümboliseerivad LGBT-kogukonna mitmekesisust.

1978. aastal San Francisco kunstnike Gilbert Bakeri ja Lynn Segerblomi loodud lipu kujundust on aja jooksul korduvalt muudetud. Alul mõjutas triipude arvu värvilise kanga kättesaadavus. Levinuim versioon lipust koosneb kuuest triibust: punane, oranž, kollane, roheline, sinine ja lilla. Harilikult riputatakse lipp horisontaalselt, punane triip üleval.

Ajalugu
-------

Algse kaheksa triibuga lipu kujundas 1978. aastal Gilbert Baker.
Roosa värv eemaldati lipult sobiva kanga puudumise tõttu (1978–1979).
1979. aastast sai populaarseks kuuevärviline versioon. Indigo ja türkiis asendati sinise värviga.
### Päritolu

1974. aastal kohtus geiaktivist Gilbert Baker mõjuka geiliidri Harvey Milkiga. Kolm aastat hiljem palus Milk Bakeril välja mõelda geikogukonna uhkuse sümbol. Algne vikerkaarelipp lehvis esimest korda 25. juunil 1978 San Francisco geivabaduspäeva paraadil. Bakeri kujunduse inspiratsioonina on välja pakutud Judy Garlandi laulu "Over the Rainbow". Garland oli üks esimesi geiikoone, kes suri vaid mõni päev pärast Stonewalli rahutusi. Teise inspiratsioonina on nähtud maailmarahu demonstratsioonidel kasutatud rasside lippu (ka inimkonna lipp), millel oli viis horisontaalset triipu (ülevalt alla punane, valge, pruun, kollane ja must). Gilbert Baker on viidanud enda inspiratsioonist rääkides just sellele lipule. Algse lipu kujundas Bakeri juhitud meeskond ja see koosnes kaheksast triibust, mille igale värvile andis Baker kindla tähenduse.

|  |  |  |
| --- | --- | --- |
| Roosa |  | Sugu, seks |
| Punane |  | Elu |
| Oranž |  | Tervenemine |
| Kollane |  | Päikesevalgus |
| Roheline |  | Loodus |
| Helesinine |  | Maagia/kunst |
| Sinine |  | Häirimatus, rahu |
| Lilla |  | Hing |

### 1978–1999

Pärast Harvey Milki mõrva 27. novembril 1978 kasvas nõudlus vikerkaarelipu järele märgatavalt. Selleks, et tulla nõudmisele vastu, hakkas *Paramount Flag Company* müüma seitsme triibuga versiooni: punane, oranž, kollane, roheline, türkiis, indigo ja lilla. Kanga puudumise tõttu loobus Baker enda versioonis roosast värvist. 1979. aastal muudeti praktilistel kaalutlustel lipu kujundust uuesti: kuna San Francisco Marketi tänava lambipostidele vertikaalselt riputatud lipu keskmine triip jäi posti varju, siis loobuti helesinisest värvist. Uue kuue triibuga versiooni värvid on järgmised: punane, oranž, kollane, roheline, sinine ja lilla.

1994. aastal tähistati Stonewalli rahutuste 25. aastapäeva. Sellega seoses volitati Gilbert Baker looma maailma suurimat vikerkaarelippu. Kahe kilomeetri pikkune ja üheksa meetri laiune lipp oli kuue triibuga. Ürituse lõpus jagati toetajatele ja aktivistidele liputükke, mida on hiljem kasutatud LGBT-paraadidel üle maailma. Guinnessi rekordite raamat kinnitas 1995. aastal, et tegu oli maailma suurima lipuga.

### 2000. aastad

2003. aastal tähistati vikerkaarelipu 25. aastapäeva. Selleks taastas Gilbert Baker algse kaheksa triibuga vikerkaarelipu ja hakkas toetama seda versiooni. Lipu 39. aastapäeval 2017. aastal lisas Baker üheksanda triibu – helelilla. Lipu ülemisse äärde lisatud triip sümboliseeris tema sõnul mitmekesisust. Sellele vaatamata on laiem LGBT-kogukond jätkanud tuntuma kuue triibuga versiooni kasutamist.

2004. aasta juunis purjetasid LGBT-aktivistid Austraaliale kuuluvatele inimtühjadele Korallimere saartele. Protesteerides selle vastu, et Austraalia valitsus keeldus tunnustamast samasooliste abielu, kuulutasid nad territooriumi Austraaliast iseseisvaks Korallimere saarte Gei ja Lesbi Kuningriigiks. Kuningriigi ametlikuks lipuks kuulutati vikerkaarelipp.

2015. aasta juunis võttis New Yorgi moodsa kunsti muuseum vikerkaarelipu oma disainikogu kollektsiooni.

Viited
------

1. ↑  "The woman behind the Rainbow Flag". *Los Angeles Blade: LGBT News, Rights, Politics, Entertainment*. 2. märts 2018. Vaadatud 10. märtsil 2018.
2. ↑  "The Rainbow Flag". Vaadatud 10. märtsil 2018. `{{cite journal}}`: viitemall journal nõuab parameetrit `|journal=` (juhend)
3. ↑  Gilbert Baker (18. oktoober 2007). "Pride-Flyin' Flag: Rainbow-flag founder marks 30-years anniversary". Metro Weekly. Vaadatud 10. märtsil 2018.
4. ↑  "MoMA Acquires the Rainbow Flag". *MoMA.org*. Museum of Modern Art. 17. juuni 2015. Vaadatud 10. märtsil 2018.
5. ↑  The National Museum & Archive of Lesbian and Gay History; Lesbian and Gay Community Services Center (1996). *The Gay Almanac*. New York: Berkeley Books. Lk 94.`{{raamatuviide}}`: CS1 hooldus: mitu nime: autorite loend (link)
6. ↑  Higgs, David (1999). *Queer Sites: Gay Urban Histories Since 1600*. Psychology Press. Lk 173–. ISBN 978-0-415-15897-8. Vaadatud 10. märtsil 2018 – *cit. via* Google Books.
7. ↑  "World Peace Association: Brotherhood flag". *CRW Flags koduleht*. 13. juuni 2015. Vaadatud 10. märtsil 2018.
8. ↑  "Carleton College–"Symbols of Pride of the LGBTQ community":". Originaali arhiivikoopia seisuga 7. september 2008. Vaadatud 10. märtsil 2018.
9. ↑  Melendez, Lyanne (1. märts 2017). "San Francisco creator of gay flag shares story of strength, pride". *ABC7 News*. KGO-TV. Vaadatud 10. märtsil 2018.
10. ↑  *How the Pride Rainbow Flag Came to Be*. NBC News. 23. juuni 2016. Sündmuse toimumise aeg 2:30. Vaadatud 6. veebruaril 2017. See on lipp, mis vajas sügavust. Mulle meeldis mõte, et iga värv võiks tähistada osa iga inimese elust.
11. ↑  *Gilbert Baker: The Gay Betsy Ross*. In the Life Media. 16. juuni 2016. Sündmuse toimumise aeg 2:31. Vaadatud 10. märtsil 2018.
12. 1 2  "Unsung Heroes of the Gay World: Vexillographer Gilbert Baker. The Gay Betsy Ross". *ukgaynews.org.uk*. 17. aprill 2008. Originaali arhiivikoopia seisuga 25. august 2016. Vaadatud 10. märtsil 2018.
13. 1 2  *San Francisco Neighborhoods: The Castro* (Dokumentaal). KQED-TV.
14. ↑  Young, Mark C. (1994). *The Guinness Book of Records*. Facts on File. Lk 307. ISBN 9780816026463. Vaadatud 19. novembril 2012.
15. ↑  Matthew, Haag (31. märts 2017). "Gilbert Baker, Gay Activist Who Created the Rainbow Flag, Dies at 65". *The New York Times* (inglise). Vaadatud 12. augustil 2018.
16. ↑  Wong, Curtis M. (6. juuli 2018). "The History And Meaning Of The Rainbow Pride Flag". *Huffington Post* (Ameerika inglise). Vaadatud 12. augustil 2018.
17. ↑  "Flags". *gilbertbaker.com* (inglise). Vaadatud 12. augustil 2018.
18. ↑  "Introduction". Gay and Lesbian Kingdom of the Coral Sea Islands. Originaali arhiivikoopia seisuga 10. juuli 2007. Vaadatud 12. augustil 2018.
19. ↑  Hans Hafkamp (13. jaanuar 2005). "Gay Kingdom Declares War On Australia". *Gay-News*. Originaali arhiivikoopia seisuga 23. juuli 2011. Vaadatud 12. augustil 2018.
20. ↑  Lowder, J. Bryan (18. juuni 2015). "MoMA Preserves Pride by Acquiring the Rainbow Flag". Slate. Vaadatud 12. augustil 2018.
21. ↑  Antonelli, Paola; Fisher, Michelle Millar (17. juuni 2015). "MoMA Acquires the Rainbow Flag". Museum of Modern Art. Vaadatud 12. augustil 2018.
22. ↑  Martinez, Alanna (17. juuni 2015). "The Rainbow Flag Joins the Museum of Modern Art's Collection". Observer. Vaadatud 12. augustil 2018.